[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.3.2006

COM(2006) 91 τελικό

2006/0033 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη σύσταση του Ευρωπαϊκού Ταμείου Προσαρμογής στην Παγκοσμιοποίηση

(υποβληθείσα από την Επιτροπή) {SEC(2006) 274}{SEC(2006) 314}{SEC(2006) 315}

ΑΙΤΙΟΛΟΓΙΚΗ ΕΚΘΕΣΗ

1. Πλαισιο τησ προτασης

1.1. Γενικό πλαίσιο

Ο όλο και πιο ανοικτός χαρακτήρας της αγοράς και ο διεθνής ανταγωνισμός προσφέρουν νέες ευκαιρίες σε ό,τι αφορά τον οικονομικό δυναμισμό, την ανταγωνιστικότητα και τη δημιουργία θέσεων απασχόλησης υψηλής ποιότητας. Ωστόσο, οι απώλειες θέσεων εργασίας σε λιγότερο ανταγωνιστικούς τομείς αποτελούν τον αναπόφευκτο αντίκτυπο του ανοίγματος του εμπορίου και της παγκοσμιοποίησης. Αυτό το κόστος προσαρμογής στο άνοιγμα του εμπορίου πρέπει να αναγνωριστεί και να αντιμετωπιστεί μέσω της κατάλληλης πολιτικής και των απαιτούμενων χρηματοδοτικών μέσων.

Διαπιστώνεται σημαντική ασυμμετρία μεταξύ των γενικών πλεονεκτημάτων του ανοικτού χαρακτήρα της αγοράς, που είναι διάσπαρτα και συχνά απαιτούν αρκετό χρόνο για να γίνουν απτά, και των αρνητικών επιπτώσεών του, που είναι πιο ορατές, άμεσες και επικεντρώνονται σε συγκεκριμένα άτομα και περιοχές. Όπως τονίστηκε πρόσφατα σε διάφορες μελέτες και από διεθνή ιδρύματα, αυτή η ασυμμετρία - εάν δεν αναγνωριστεί και δεν αντιμετωπιστεί σωστά - μπορεί να οδηγήσει σε προκατειλημμένη αντίληψη για την παγκοσμιοποίηση και, κατά συνέπεια, να συρρικνώσει τη δημόσια υποστήριξη για την απελευθέρωση του εμπορίου και το άνοιγμα της αγοράς.

Υπάρχει ευρεία συναίνεση εντός της Ένωσης ως προς την ανάγκη αντιμετώπισης των αρνητικών επιπτώσεων των σημαντικών διαρθρωτικών αλλαγών των τάσεων του παγκόσμιου εμπορίου, ειδικότερα όσον αφορά τους πολίτες των οποίων η εργασία και οι οικονομικοί πόροι αντιμετωπίζουν σημαντικές προκλήσεις από τον αυξανόμενο ανταγωνισμό και τις αγορές που ανοίγουν.

Επιβάλλεται να επιδειχθεί δικαιοσύνη και αλληλεγγύη – που αποτελούν εγγενείς αξίες των κοινωνιών της Ένωσης – με σαφώς ευρωπαϊκή διάσταση, δεδομένου ότι η Κοινότητα είναι αρμόδια για την πολιτική εξωτερικού εμπορίου και ως εκ τούτου για τις αποφάσεις που επιφέρουν αυξημένες εμπορικές συναλλαγές και απελευθέρωση του εμπορίου. Επομένως, είναι λογικό η Ένωση να επιβαρυνθεί με το κόστος των πολιτικών που εφαρμόζει και προ πάντων με το κόστος μιας εμπορικής πολιτικής που, ενώ συνολικά είναι ευεργετική για την ευρωπαϊκή οικονομία και την απασχόληση, αποτελεί παράγοντα πρόκλησης ορισμένων απολύσεων. Είναι επίσης επιτακτική η ανάγκη για αποδοτικότητα, στο μέτρο που οι ενέργειες που στοχεύουν στην ταχεία επανένταξη στην αγορά εργασίας μπορούν να διευκολύνουν και να επιταχύνουν τη μετάβαση, παραδείγματος χάριν με τον περιορισμό των περιόδων ανεργίας και της ανεπαρκούς αξιοποίησης του ανθρώπινου δυναμικού.

1.2. Σκεπτικό της πρότασης

Η έκθεση της Επιτροπής με τίτλο «Ευρωπαϊκές αξίες και παγκοσμιοποίηση»[1] υπογράμμισε πρόσφατα τα οφέλη των αγορών που ανοίγουν και του αυξημένου διεθνούς ανταγωνισμού, αλλά επίσης τόνισε την ανάγκη « να βοηθήσουμε και τα άτομα με σωστές πολιτικές για υποστήριξη αυτών των οποίων χάνονται οι εργασίες για σύντομη εξεύρεση νέας θέσης απασχόλησης ».

Σε αυτό το πλαίσιο, ο Πρόεδρος της Ευρωπαϊκής Επιτροπής κ. Μπαρόζο πρότεινε τη σύσταση του Ταμείου Προσαρμογής στην Παγκοσμιοποίηση[2], εφεξής καλούμενου ΕΤΠ, που θα αποτελέσει την ευρωπαϊκή απάντηση για την υποστήριξη εκείνων που προσαρμόζονται στις συνέπειες της παγκοσμιοποίησης. Ένα σημάδι αλληλεγγύης από τους πολλούς που ωφελούνται από τον ανοικτό χαρακτήρα της αγοράς προς τους λίγους που αντιμετωπίζουν οδυνηρό πλήγμα λόγω της απώλειας της εργασίας τους.

Στο Ευρωπαϊκό Συμβούλιο στις 15-16 Δεκεμβρίου 2005, οι αρχηγοί κρατών και κυβερνήσεων συμφώνησαν ως προς τη θέσπιση Ταμείου προσαρμογής στην παγκοσμιοποίηση « προκειμένου να παρασχεθεί πρόσθετη στήριξη στους εργαζόμενους που απολύονται λόγω σημαντικών διαρθρωτικών μεταβολών των μορφών παγκόσμιου εμπορίου, και προκειμένου να βοηθηθούν στην απόκτηση νέας κατάρτισης και την αναζήτηση απασχόλησης. Η ενεργοποίηση του Ταμείου αυτού θα εξαρτάται από αυστηρά κριτήρια τα οποία θα σχετίζονται με την έκταση της οικονομικής μετεγκατάστασης και των επιπτώσεών της στις τοπικές, περιφερειακές ή εθνικές οικονομίες ».

Το σκεπτικό ότι το εμπόριο κοστίζει σε θέσεις εργασίας, μαζί με το σκεπτικό ότι η σχετική με το εμπόριο μετατόπιση θέσεων εργασίας είναι ιδιαίτερα δαπανηρή, δημιουργούν συνθήκες όπου επιβάλλεται στοχοθετημένη ενίσχυση για την προσαρμογή. Ενώ τα κράτη μέλη είναι αρμόδια σε πρώτο στάδιο για την αντιμετώπιση των αρνητικών επιπτώσεων από την προσαρμογή του εμπορίου, η ΕΕ πρέπει να διαθέτει συγκεκριμένο μέσο για την ενίσχυση των εργαζομένων που απολύονται λόγω των σχετικών με το εμπόριο προσαρμογών με ευρωπαϊκή διάσταση (λόγω κλίμακας και αντίκτυπου).

1.3. Στόχοι της πρότασης

Σκοπός του ΕΤΠ είναι να επιδείξει την αλληλεγγύη της Ένωσης προς τους εργαζομένους που απολύονται λόγω της απελευθέρωσης του εμπορίου. Το ΕΤΠ θα υποστηρίζει τους ανθρώπους δηλ. τους εργαζομένους και οι παρεμβάσεις του θα εστιάζονται γεωγραφικά. Η βοήθεια θα επικεντρώνεται σε εργαζομένους που απολύονται στις περιοχές που πλήττονται πιο αρνητικά από την οικονομική αποδιάρθρωση λόγω των αλλαγών των τάσεων του παγκόσμιου εμπορίου. Δεδομένου ότι οικονομική αναστάτωση μπορεί να παρατηρηθεί σε όλα τα κράτη μέλη, τόσο στα μικρά όσο και στα μεγάλα, οι παρεμβάσεις του ΕΤΠ διατίθενται για τους εργαζομένους σε όλα τα κράτη μέλη.

Συγκεκριμένα, το ΕΤΠ θα παρέμβει σε περιπτώσεις όπου σημαντικές διαρθρωτικές αλλαγές των τάσεων του παγκόσμιου εμπορίου έχουν ως αποτέλεσμα σοβαρή οικονομική αναστάτωση, όπως οικονομική μετεγκατάσταση προς τρίτες χώρες, ή μαζική αύξηση των εισαγωγών, ή προοδευτική πτώση του μεριδίου αγοράς της ΕΕ σε ένα συγκεκριμένο τομέα. Η ενίσχυση από το ΕΤΠ στοχεύει στην επανένταξη των ενδιαφερόμενων ατόμων στην εργασία, με εκμετάλλευση των υφιστάμενων και των νέων ευκαιριών απασχόλησης και παράλληλο περιορισμό του κόστους προσαρμογής για τους εργαζομένους, τις περιφέρειες και τις περιοχές που πλήττονται.

Σύμφωνα με αρκετές εμπειρικές μελέτες, το κόστος της προσαρμογής μπορεί να είναι υψηλότερο για τους εργαζομένους σε τομείς του εμπορίου που υπέστησαν μετατόπιση απ’ ό,τι για άλλους που έχασαν τη θέση εργασίας τους. Οι απολυμένοι εργαζόμενοι σε ιδιαίτερα ανταγωνιστικούς τομείς διεθνώς υφίστανται πιο μακροχρόνιες περιόδους ανεργίας -και μεγαλύτερες μισθολογικές απώλειες όταν επαναπροσλαμβάνονται - από τους εργαζομένους σε άλλους τομείς. Αυτό οφείλεται γενικά στο γεγονός ότι οι εργαζόμενοι σε τομείς του εμπορίου που μετατοπίστηκαν συνήθως είναι μεγαλύτεροι σε ηλικία και υπάρχει μεγαλύτερη πιθανότητα να μην ταιριάζουν τα εκπαιδευτικά τους προσόντα και οι δεξιότητες εξ ολοκλήρου στην αναδυόμενη ζήτηση για απασχόληση.

Δεδομένου ότι οι εργαζόμενοι σε τομείς του εμπορίου που μετατοπίστηκαν μπορούν να αντιμετωπίσουν σημαντικές προκλήσεις προσαρμογής σε σχέση με άλλους εργαζόμενους, τα στοχοθετημένα μέτρα υποστήριξης και οι υπηρεσίες επαναπρόσληψης μπορούν να λειτουργήσουν κατάλληλα και αποτελεσματικά όταν οι κραδασμοί του εμπορίου πλήττουν δυσανάλογα συγκεκριμένες περιοχές προκαλώντας ομαδικές απολύσεις μεγάλης κλίμακας στις τοπικές αγορές εργασίας με λίγες εναλλακτικές θέσεις εργασίας διαθέσιμες στην περιοχή.

Οι σχετικές με το εμπόριο ομαδικές απολύσεις επιφέρουν επίσης μεγαλύτερες δαπάνες προσαρμογής στις περιοχές που εξαρτώνται ιδιαίτερα από τους τομείς και τα επαγγέλματα που παρακμάζουν. Η στοχοθετημένη υποστήριξη είναι ιδιαίτερα πρόσφορη όταν επηρεάζονται ολόκληροι τομείς από την απελευθέρωση του εμπορίου και των επενδύσεων, και το πρόβλημα είναι ιδιαίτερα σοβαρό όταν οι εν λόγω τομείς σε παρακμή εντοπίζονται σε ήδη υποβαθμισμένες περιοχές. Για αυτόν τον λόγο, ο γεωγραφικός αντίκτυπος των απωλειών θέσεων εργασίας που προαναγγέλθηκαν σε μια δεδομένη επιχείρηση ή έναν τομέα θα αποτελέσει βασικό στοιχείο στη δρομολόγηση της παρέμβασης του ΕΤΠ.

Τα κριτήρια για την παρέμβαση από το ΕΤΠ πρέπει να είναι αυστηρά, διαφανή και μετρήσιμα, με σκοπό την αντικειμενική επιλογή των αιτήσεων. Η ενίσχυση από το ΕΤΠ διατίθεται δίκαια και με τους ίδιους όρους στους εργαζομένους όλων των ειδών επιχειρήσεων, καθώς οι αλλαγές των τάσεων του παγκόσμιου εμπορίου επηρεάζουν τις πολυεθνικές και τις εθνικές επιχειρήσεις, καθώς και τις μικρές και μεσαίες επιχειρήσεις (ΜΜΕ).

Με δεδομένη τη μεταβαλλόμενη και απρόβλεπτη φύση των παραγόντων που ενεργοποιούν το εν λόγω νέο μέσο, ο κανονισμός πρέπει να προσφέρει τη δυνατότητα προσαρμογής των κριτηρίων παράλληλα με την απόκτηση εμπειρίας από την εφαρμογή του ΕΤΠ, ιδίως όσον αφορά τα κριτήρια παρέμβασης. Συγκεκριμένα, η επανεξέταση του κανονισμού πρέπει να παρέχει ευκαιρία για προσαρμογή των κριτηρίων παρέμβασης του ΕΤΠ, εάν χρειάζεται, με σκοπό την εξασφάλιση ότι τα κριτήρια καλύπτουν επαρκώς τις ιδιαιτερότητες και τα χαρακτηριστικά όλων των κρατών μελών, συμπεριλαμβανομένου του σχετικού μεγέθους των αγορών εργασίας τους.

Το ΕΤΠ θα παράσχει χρηματοδοτική συνεισφορά για ενέργειες, στο πλαίσιο μιας συντονισμένης δέσμης εξατομικευμένων υπηρεσιών με σκοπό την επανένταξη στην αγορά εργασίας των εργαζομένων που απολύθηκαν. Στοχεύει στη χρηματοδότηση σειράς εξατομικευμένων υπηρεσιών υποστήριξης με προορισμό να ικανοποιήσουν τις συγκεκριμένες ανάγκες των εργαζομένων που πλήττονται από τις ομαδικές απολύσεις. Ως εκ τούτου, θα συνδυάσει ενεργητικά μέτρα όπως η παροχή βοήθειας για την αναζήτηση εργασίας με προσωρινά εργασιακά επιδόματα: σύμφωνα με την εμπειρία, τα συμπληρωματικά εργασιακά επιδόματα, που έχουν σκοπό να εξασφαλίσουν ότι η εργασία είναι οικονομικά αποδοτική, είναι ιδιαίτερα αποτελεσματικά όσον αφορά τη βελτίωση της συμμετοχής στην απασχόληση, εφόσον συνδυάζονται με ενεργητικές πολιτικές για την αγορά εργασίας.

Κατ’ αυτό τον τρόπο, το ΕΤΠ στοχεύει να συμβάλει στην καθιέρωση των συνθηκών της ευέλικτης ασφάλειας ( flexicurity) εντός της ΕΕ, δηλ. μιας ισορροπίας μεταξύ της ευελιξίας και της ασφάλειας στο πλαίσιο της απασχόλησης, που επιδιώκει να βελτιώσει τις πιθανότητες των ατόμων να βρουν εργασία και να χρησιμοποιήσουν νέες δεξιότητες με παράλληλη προώθηση της απαιτούμενης ευελιξίας για την αντιμετώπιση των νέων προκλήσεων της παγκοσμιοποίησης.

Η συνδρομή του ΕΤΠ θα συμπληρώσει τις προσπάθειες των κρατών μελών σε εθνικό, περιφερειακό και τοπικό επίπεδο. Το ΕΤΠ δεν θα παρέχει υποστήριξη σε επιχειρήσεις που πλήττονται από την παγκοσμιοποίηση, και η χρηματοδοτική συνεισφορά του δεν θα υποκαταστήσει τις υποχρεώσεις των επιχειρήσεων που προβλέπονται από την εθνική νομοθεσία ή τις συλλογικές συμβάσεις εργασίας.

Το ΕΤΠ θα παρεμβαίνει μόνον κατόπιν αιτήματος κράτους μέλους. Η ταυτόχρονη παύση λειτουργίας αρκετών θυγατρικών επιχειρήσεων μιας πολυεθνικής επιχείρησης στην Ευρωπαϊκή Ένωση μπορεί να επιφέρει την υποβολή αιτήσεων από διάφορα ενδιαφερόμενα κράτη μέλη για συνεισφορά από το ΕΤΠ. Η Επιτροπή εξετάζει κάθε αίτηση ξεχωριστά για να καθορίσει εάν πληρούνται τα κριτήρια και οι όροι για την ενεργοποίηση του ΕΤΠ.

Μόλις κοινοποιηθούν οι προβλεπόμενες ομαδικές απολύσεις σύμφωνα με τα άρθρα 1 και 3 της οδηγίας 75/129/EΟΚ[3], οι εργαζόμενοι που πλήττονται μπορούν να λάβουν ενίσχυση το συντομότερο δυνατόν. Ενώ κάθε παρέμβαση του ΕΤΠ θα πρέπει να εγκρίνεται με σχετική απόφαση του Συμβουλίου και του Ευρωπαϊκού Κοινοβουλίου, που αποτελούν την αρμόδια για τον κοινοτικό προϋπολογισμό αρχή, το αιτούν κράτος μέλος μπορεί να λάβει από μόνο του άμεσα μέτρα, χωρίς να αναμένει την απόφαση χρηματοδότησης ή την εκταμίευση της χρηματοδοτικής συνεισφοράς. Κατ’ αυτό τον τρόπο, η περίοδος έγκαιρης κοινοποίησης πριν από την πραγματοποίηση των ομαδικών απολύσεων (που συχνά προβλέπεται και καθορίζεται από την κοινοτική και την εθνική νομοθεσία) θα μπορεί να αξιοποιηθεί πλήρως για τη δρομολόγηση της παροχής των εξατομικευμένων υπηρεσιών στους εργαζομένους που πλήττονται από τις απολύσεις.

1.4. Συνεκτικότητα με τις άλλες πολιτικές και τους στόχους της Ένωσης

Η βασική απάντηση της Ευρωπαϊκής Ένωσης στις ευκαιρίες και στις προκλήσεις της παγκοσμιοποίησης και της προσαρμογής του εμπορίου υλοποιείται μέσω της θετικής διαχείρισης των αλλαγών. Η στρατηγική της Λισσαβώνας θέτει το πλαίσιο για τον εκσυγχρονισμό και τη μεταρρύθμιση που επιφέρουν ανάπτυξη και θέσεις εργασίας. Τα χρηματοδοτικά μέσα της Ένωσης – ιδίως τα διαρθρωτικά ταμεία – εστιάζονται όλο και περισσότερο στην υλοποίηση αυτών των στόχων και η συμμετοχή των κοινωνικών εταίρων μέσω του αυτόνομου κοινωνικού διαλόγου ενισχύει τη συνεργασία.

Τα διαρθρωτικά ταμεία υποστηρίζουν μια στρατηγική προσέγγιση και ενισχύουν το ανθρώπινο και το υλικό κεφάλαιο μεσοπρόθεσμα και μακροπρόθεσμα με επταετή κύκλο προγραμματισμού. Ειδικότερα, το Ευρωπαϊκό Κοινωνικό Ταμείο (ΕΚΤ) δίνει προτεραιότητα στην πρόβλεψη, την προσαρμογή και τη θετική διαχείριση των αλλαγών με την αυξανόμενη προσαρμοστικότητα των εργαζομένων και των επιχειρήσεων, με την αναβάθμιση της πρόσβασης στην απασχόληση και τη συμμετοχή στην αγορά εργασίας, με την ενίσχυση της κοινωνικής ένταξης των μειονεκτούντων ατόμων, με την καταπολέμηση των διακρίσεων και με την προώθηση συνεργασιών για τη μεταρρύθμιση. Το νέο πρόγραμμα για τη διά βίου μάθηση (2007-2013), συγκεκριμένα μέσω του υποπρογράμματος Leonardo Da Vinci, θα καταστήσει δυνατή την ανάπτυξη καινοτόμων εργαλείων κατάρτισης που μπορούν να ανταποκριθούν στις απαιτήσεις για συγκεκριμένες δεξιότητες.

Το νέο Ταμείο συμπληρώνει τις υφιστάμενες πολιτικές και τα χρηματοδοτικά μέσα, συμπεριλαμβανομένων των κοινοτικών πολιτικών που επικεντρώνονται στην πρόβλεψη και στη στήριξη της αναδιάρθρωσης. Εντούτοις, σε αντίθεση με τα εν λόγω χρηματοδοτικά μέσα, το ΕΤΠ συνδυάζει τη γεωγραφική διάσταση με τη συγκεκριμένη και στοχοθετημένη ενίσχυση, που εστιάζεται αποκλειστικά στην εξατομικευμένη υποστήριξη για την επανένταξη στην εργασία των εργαζομένων που πλήττονται από την εξέλιξη των διεθνών εμπορικών ρευμάτων.

Η αλληλεπικάλυψη των ενεργειών που υλοποιούνται στο πλαίσιο άλλων κοινοτικών πολιτικών, ειδικότερα της πολιτικής συνοχής, θα αποφευχθεί μέσω διάφορων διατάξεων που καθορίζουν σαφώς το πεδίο εφαρμογής του μέσου, με αποκλεισμό της διπλής χρηματοδότησης και ρητή πρόβλεψη για το συντονισμό των ενισχύσεων από τις διάφορες πηγές κοινοτικής χρηματοδότησης· δεν υποκαθιστά τα επιδόματα ανεργίας ή τις πληρωμές πριν από τη συνταξιοδότηση που καταβάλλουν τα κράτη μέλη.

Τέλος, ενώ το ΕΤΠ στοχεύει να ενισχύσει γενικότερα τους εργαζομένους που απολύθηκαν, η Επιτροπή και τα αιτούντα κράτη μέλη πρέπει να εξασφαλίσουν ότι οι συνεισφορές από το ΕΤΠ συμμορφώνονται με τις αρχές της ισότητας των φύλων και της μη διακριτικής μεταχείρισης που κατοχυρώνονται στη Συνθήκη.

2. Διαβουλευσεις με τα ενδιαφερομενα μερη και εκτιμηση αντικτυπου

2.1. Διαβουλεύσεις με τα ενδιαφερόμενα μέρη

Μέσω του ΕΤΠ θα καταβάλλονται χρηματοδοτικές συνεισφορές στα κράτη μέλη. Ο παρών κανονισμός αντικατοπτρίζει τις θέσεις των κρατών μελών σύμφωνα με τα συμπεράσματα του Ευρωπαϊκού Συμβουλίου στις 15-16 Δεκεμβρίου 2005, στο πλαίσιο του οποίου συμφωνήθηκε η σύσταση Ευρωπαϊκού Ταμείου Προσαρμογής στην Παγκοσμιοποίηση.

Η παγκοσμιοποίηση, στο ευρύτερο πλαίσιο της οικονομικής αναδιάρθρωσης και της απασχόλησης, έχει αποτελέσει το αντικείμενο συνεχιζόμενου διαλόγου μεταξύ της Επιτροπής και των κοινωνικών εταίρων. Το δεύτερο στάδιο των διαβουλεύσεων με τους κοινωνικούς εταίρους σχετικά με την αναδιάρθρωση των επιχειρήσεων και τις ευρωπαϊκές επιτροπές επιχειρήσεων, σύμφωνα με το άρθρο 138 παράγραφος 3 της Συνθήκης, δρομολογήθηκε στις 31 Μαρτίου 2005[4]. Προκειμένου να εξασφαλιστεί η πλήρης συμμετοχή των κοινωνικών εταίρων, η Επιτροπή θα περιλάβει την εν λόγω πρόταση στις προσεχείς συνεδριάσεις της επιτροπής κοινωνικού διαλόγου και της διάσκεψης του τομέα.

2.2. Συγκέντρωση και αξιοποίηση εμπειρογνωμοσύνης

Αξιοποιήθηκαν στο έπακρο οι εσωτερικές αναλύσεις της Επιτροπής, με βάση τις μελέτες και τις εκθέσεις που εκπονούνται στο πλαίσιο των πολιτικών για το εμπόριο, την απασχόληση και τη συνοχή.

2.3. Αξιολόγηση αντίκτυπου

Διενεργήθηκε αξιολόγηση αντίκτυπου.

Σύμφωνα με την ανάλυση, πρέπει να προτιμηθεί η επιλογή της σύστασης συγκεκριμένου ειδικού ταμείου σε επίπεδο ΕΕ με σκοπό την ενίσχυση των απολυμένων εργαζομένων λόγω των αλλαγών στο εμπόριο στις περιπτώσεις που οι εν λόγω απολύσεις οδηγούν σε σημαντικό δυσμενή αντίκτυπο για μια συγκεκριμένη περιοχή. Η ενίσχυση από το ΕΤΠ θα υλοποιείται αποκλειστικά ως συμπλήρωμα στις δραστηριότητες που διενεργούν τα κράτη μέλη στο κατάλληλο γεωγραφικό επίπεδο. Η ενίσχυση από το ΕΤΠ πρέπει να λάβει τη μορφή υπηρεσιών εξατομικευμένης υποστήριξης, προσαρμοσμένων να ικανοποιήσουν τις συγκεκριμένες ανάγκες των εργαζομένων που πλήττονται.

3. Νομικα στοιχεια της προτασης

3.1. Σύνοψη της προτεινόμενης πράξης

Η πρόταση αφορά τη σύσταση του ΕΤΠ, με σκοπό να αποκτήσει η Κοινότητα τη δυνατότητα να παρέχει στοχοθετημένη υποστήριξη για την επανένταξη στην απασχόληση των εργαζομένων που απολύονται λόγω σημαντικών διαρθρωτικών αλλαγών στα παγκόσμια εμπορικά ρεύματα.

3.2. Νομική βάση

Η τρίτη παράγραφος του άρθρου 159 παρέχει τη νομική βάση για τον παρόντα κανονισμό. Το άρθρο 159 παράγραφος 3 παρέχει στο Συμβούλιο τη δυνατότητα να λάβει μέτρα, σύμφωνα με τη διαδικασία του άρθρου 251 και μετά από διαβούλευση με την Οικονομική και Κοινωνική Επιτροπή και την Επιτροπή των Περιφερειών, εάν απαιτούνται ειδικές δράσεις, πέρα από τα πλαίσια των διαρθρωτικών ταμείων και με την επιφύλαξη των μέτρων που αποφασίζονται στα πλαίσια των άλλων πολιτικών της Κοινότητας.

Οι ειδικές δράσεις πέρα από τα πλαίσια των διαρθρωτικών ταμείων κρίνονται απαραίτητες για την παροχή στοχοθετημένης υποστήριξης στους εργαζομένους που απολύονται λόγω σημαντικών διαρθρωτικών αλλαγών στα ρεύματα του παγκόσμιου εμπορίου, στις περιπτώσεις που οι εν λόγω απολύσεις έχουν σημαντικό αρνητικό αντίκτυπο στην περιφερειακή ή στην τοπική οικονομία. Με τη παροχή βοήθειας στους απολυμένους εργαζομένους λόγω αλλαγών στο εμπόριο για την επανένταξή τους στην απασχόληση, το Ταμείο θα συμβάλει στην ενίσχυση της οικονομικής και κοινωνικής συνοχής στην Ένωση.

3.3. Επικουρικότητα και αναλογικότητα

Η Κοινότητα μπορεί να λάβει μέτρα, σύμφωνα με την αρχή της επικουρικότητας που προβλέπεται στο άρθρο 5 της Συνθήκης, για την προώθηση των στόχων της αλληλεγγύης. Οι στόχοι του Ταμείου δεν μπορούν να επιτευχθούν μεμονωμένα από τα κράτη μέλη, δεδομένου ότι το ΕΤΠ αποτελεί έκφραση της αλληλεγγύης αφενός προς τα κράτη μέλη και αφετέρου μεταξύ τους.

Η ενεργοποίηση της χρηματοδοτικής συνεισφοράς από το ΕΤΠ θα απαιτήσει τη συμφωνία και των δύο μερών της αρμόδιας για τον προϋπολογισμό αρχής, που αποτελεί κατά συνέπεια έκφραση της αλληλεγγύης από την Κοινότητα και τα κράτη μέλη συνολικά. Κατ’ αυτό τον τρόπο, η πρόταση θα συμβάλει ώστε να γίνει ο στόχος της αλληλεγγύης της ΕΕ πιο απτός για τους εργαζομένους που πλήττονται και για τους πολίτες της ΕΕ γενικότερα.

Σύμφωνα με την αρχή της αναλογικότητας, ο παρών κανονισμός δεν υπερβαίνει τα αναγκαία όρια για την επίτευξη των επιδιωκόμενων στόχων. Οι υποχρεώσεις που επιβάλλονται στα κράτη μέλη αντικατοπτρίζουν την ανάγκη της βοήθειας προς τους εργαζομένους που πλήττονται ώστε να επανενταχθούν γρήγορα στην αγορά εργασίας. Ο διοικητικός φόρτος των κοινοτικών και των εθνικών αρχών έχει περιοριστεί στις απαραίτητες για την Επιτροπή διαδικασίες προκειμένου να ασκήσει τις αρμοδιότητές της για την εκτέλεση του κοινοτικού προϋπολογισμού. Οι δραστηριότητες αξιολόγησης αναλαμβάνονται με την πρωτοβουλία και υπό την ευθύνη της Επιτροπής.

Δεδομένου ότι η χρηματοδοτική συνεισφορά καταβάλλεται στις αρχές του κράτους μέλους, το κράτος μέλος υποχρεούται να υποβάλει έκθεση για την αιτιολόγηση της χρήσης της χρηματοδοτικής συνεισφοράς. Θα δοθεί ιδιαίτερη προσοχή στην εξασφάλιση ότι οι τηρούμενες διαδικασίες καθιστούν δυνατή τη λήψη αποφάσεων όσο το δυνατόν γρηγορότερα.

3.4. Επιλογή νομικών μέσων

Η πρόταση πρέπει να λάβει τη μορφή κανονισμού. Άλλα νομικά μέσα δεν θα ήταν επαρκή επειδή ο στόχος μπορεί να επιτευχθεί μόνο μέσω μιας άμεσα εφαρμόσιμης νομικής πράξης.

4. Δημοσιονομικές επιπτώσεις

Το μέγιστο ποσό των δαπανών του Ταμείου ανέρχεται στα 500 εκατομμύρια ευρώ ετησίως σε σημερινές τιμές. Σύμφωνα με τα συμπεράσματα του Ευρωπαϊκού Συμβουλίου του Δεκεμβρίου 2005 και βάσει της διοργανικής συμφωνίας για τη δημοσιονομική πειθαρχία και τη βελτίωση της διαδικασίας του προϋπολογισμού που πρέπει να συνάψουν το Ευρωπαϊκό Κοινοβούλιο, το Συμβούλιο και η Επιτροπή, δεν πρόκειται να γίνει ειδική δημοσιονομική πρόβλεψη για το Ταμείο στο πολυετές δημοσιονομικό πλαίσιο. Με βάση τις ανωτέρω κατευθυντήριες γραμμές, η Επιτροπή προτείνει τον καθορισμό του επιπέδου της υποαπορρόφησης σχετικά με τη χρηματοδότηση του ΕΤΠ για κάθε συγκεκριμένο έτος (έτος ν ) με τον ακόλουθο τρόπο:

1. πρώτον, το διαθέσιμο περιθώριο κάτω από το συνολικό ανώτατο όριο για τις πιστώσεις αναλήψεων υποχρεώσεων του προηγούμενου έτους, δηλ. η διαφορά μεταξύ των συνολικών πιστώσεων αναλήψεων υποχρεώσεων στο πολυετές δημοσιονομικό πλαίσιο και των συνολικών πιστώσεων αναλήψεων υποχρεώσεων που εγγράφηκαν στον προϋπολογισμό ν – 1 ·

2. δεύτερον, εάν το προηγούμενο ποσό δεν είναι επαρκές, οι ακυρωθείσες πιστώσεις αναλήψεων υποχρεώσεων των προηγούμενων 2 ετών.

Οι πιστώσεις θα κινητοποιούνται μέσω διορθωτικού προϋπολογισμού, εάν και όταν χρειαστεί, με αναφορά στο ποσό που καθορίζεται βάσει των ανωτέρω. Για να βελτιώσει τη διαδικασία λήψης αποφάσεων, η Επιτροπή θα υποβάλει προτάσεις κατά «ομάδες», εφόσον χρειαστεί, κατά τη διάρκεια του οικονομικού έτους.

5. Συμπληρωματικές πληροφορίες

5.1. Ρήτρα επανεξέτασης

Η πρόταση περιλαμβάνει τη δυνατότητα επανεξέτασης, μετά την υποβολή της πρώτης ετήσιας έκθεσης από την Επιτροπή, με σκοπό την καλύτερη ανταπόκριση στους στόχους και το πεδίο εφαρμογής που καθορίζονται στο άρθρο 1 του κανονισμού.

2006/0033 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη σύσταση του Ευρωπαϊκού Ταμείου Προσαρμογής στην Παγκοσμιοποίηση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως την τρίτη παράγραφο του άρθρου 159,

την πρόταση της Επιτροπής[5],

τη γνώμη της Ευρωπαϊκής Οικονομικής και Κοινωνικής Επιτροπής[6],

τη γνώμη της Επιτροπής των Περιφερειών[7],

Αποφασίζοντας σύμφωνα με τη διαδικασία του άρθρου 251 της συνθήκης[8],

Εκτιμώντας τα ακόλουθα:

(1) Παρά τη συνολικά θετική επίδραση της παγκοσμιοποίησης στην ανάπτυξη και την απασχόληση εντός της Κοινότητας, κρίνεται πρόσφορο να συσταθεί Ευρωπαϊκό Ταμείο Προσαρμογής στην Παγκοσμιοποίηση (εφεξής καλούμενο «το ΕΤΠ»), μέσω του οποίου η Κοινότητα θα επιδείξει την αλληλεγγύη της στους εργαζομένους που πλήττονται από τις απολύσεις λόγω διαρθρωτικών αλλαγών στο παγκόσμιο εμπόριο.

(2) Το ΕΤΠ πρέπει να παρέχει ειδική έκτακτη στήριξη για να διευκολύνεται η επανένταξη στην απασχόληση των εργαζομένων σε περιοχές και κλάδους που κλονίζονται από σοβαρή αναστάτωση της οικονομικής δραστηριότητας.

(3) Οι ενέργειες στο πλαίσιο του παρόντος κανονισμού πρέπει να καθοριστούν βάσει αυστηρών κριτηρίων παρέμβασης ανάλογα με το μέγεθος της οικονομικής αποδιάρθρωσης και των επιπτώσεών της σε συγκεκριμένο κλάδο ή γεωγραφική περιοχή, ώστε να εξασφαλιστεί ότι η χρηματοδοτική συνεισφορά του ΕΤΠ επικεντρώνεται στις περιοχές της Κοινότητας που πλήττονται βαρύτερα.

(4) Οι δραστηριότητες του ΕΤΠ πρέπει να είναι συνεκτικές και συμβατές με τις άλλες κοινοτικές πολιτικές και να συνάδουν με το κοινοτικό κεκτημένο.

(5) Η ενέργεια που χρηματοδοτείται βάσει του παρόντος κανονισμού δεν πρέπει να λαμβάνει χρηματοδοτική βοήθεια από άλλα κοινοτικά χρηματοδοτικά μέσα.

(6) Η κοινοτική ενίσχυση πρέπει να χορηγείται μόνον κατόπιν αίτησης του πληγέντος κράτους μέλους. Η Επιτροπή πρέπει να εξασφαλίζει την ισότιμη μεταχείριση των αιτήσεων που υποβάλλουν τα κράτη μέλη.

(7) Προκειμένου να διευκολυνθεί η εφαρμογή του παρόντος κανονισμού, οι δαπάνες πρέπει να είναι επιλέξιμες από την ημερομηνία κατά την οποία το κράτος μέλος αρχίζει να παρέχει εξατομικευμένες υπηρεσίες στους εργαζομένους που έχουν ανάγκη, μετά την κοινοποίηση των σχεδιαζόμενων απολύσεων, σύμφωνα με την οδηγία 75/129/ΕΟΚ[9]. Επειδή χρειάζεται συγκεκριμένη αντιμετώπιση του προβλήματος με ειδικό στόχο την επανένταξη στην απασχόληση, πρέπει να οριστεί προθεσμία για τη χρήση της χρηματοδοτικής συνεισφοράς του ΕΤΠ.

(8) Το κράτος μέλος πρέπει να διατηρήσει την αρμοδιότητα για τη διάθεση της χρηματοδοτικής συνεισφοράς και για τη διαχείριση και τον έλεγχο των ενεργειών που στηρίζονται με την κοινοτική χρηματοδότηση, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[10]. Το κράτος μέλος πρέπει να δικαιολογεί τη χρήση της χρηματοδοτικής συνεισφοράς που λαμβάνει.

(9) Δεδομένου ότι οι στόχοι των επιβαλλόμενων ενεργειών δεν μπορούν να επιτευχθούν επαρκώς από τα κράτη μέλη και συνεπώς μπορούν, λόγω διαστάσεων και αποτελεσμάτων, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως προβλέπεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο και πεδίο εφαρμογής

1. Με τον παρόντα κανονισμό συστήνεται το Ευρωπαϊκό Ταμείο Προσαρμογής στην Παγκοσμιοποίηση, εφεξής καλούμενο «το ΕΤΠ», με σκοπό να δοθεί στην Κοινότητα η δυνατότητα να παρέχει στήριξη στους εργαζομένους που απολύονται λόγω μεγάλων διαρθρωτικών αλλαγών στη μορφή του παγκόσμιου εμπορίου, στις περιπτώσεις όπου οι απολύσεις αυτές έχουν σοβαρό ανεπιθύμητο αντίκτυπο στην περιφερειακή ή τοπική οικονομία.

2. Με τον παρόντα κανονισμό θεσπίζονται κανόνες για τη λειτουργία του ΕΤΠ με σκοπό να διευκολυνθεί η επανένταξη στην απασχόληση των εργαζομένων που πλήττονται από τις απολύσεις λόγω των συνθηκών του εμπορίου.

Άρθρο 2

Κριτήρια παρέμβασης

Το ΕΤΠ χορηγεί χρηματοδοτική συνεισφορά στις περιπτώσεις όπου μεγάλες διαρθρωτικές αλλαγές στη μορφή του παγκόσμιου εμπορίου προκαλούν σοβαρή οικονομική αναστάτωση, κυρίως κατακόρυφη αύξηση εισαγωγών στην ΕΕ ή προοδευτική μείωση του μεριδίου αγοράς της ΕΕ σε συγκεκριμένο κλάδο ή μετεγκατάσταση σε τρίτες χώρες, γεγονός που έχει ως αποτέλεσμα:

α) τουλάχιστον 1 000 απολύσεις σε μια επιχείρηση, συμπεριλαμβανομένων των εργαζομένων που απολύουν οι προμηθευτές της ή οι παραγωγοί των επόμενων σταδίων του προϊόντος, σε περιφέρεια όπου η ανεργία, μετρούμενη σε επίπεδο NUTS III, είναι μεγαλύτερη από τον μέσο όρο της ΕΕ ή του κράτους μέλους,

ή

β) τουλάχιστον 1 000 απολύσεις, εντός 6 μηνών, σε μία ή περισσότερες επιχειρήσεις ενός κλάδου, μετρούμενες σε επίπεδο NACE 2, οι οποίες αντιπροσωπεύουν τουλάχιστον το 1% της απασχόλησης στην περιφέρεια, μετρούμενης σε επίπεδο NUTS II.

Άρθρο 3

Επιλέξιμες ενέργειες

Η χρηματοδοτική συνεισφορά βάσει του παρόντος κανονισμού χορηγείται για ενέργειες στο πλαίσιο συντονισμένης δέσμης εξατομικευμένων υπηρεσιών που αποσκοπούν στην επανένταξη απολυμένων εργαζομένων στην αγορά εργασίας και περιλαμβάνουν:

α) ενεργητικά μέτρα για την αγορά εργασίας, όπως βοήθεια για την αναζήτηση εργασίας, επαγγελματικό προσανατολισμό, ειδικά σχεδιασμένη κατάρτιση και επανακατάρτιση μεταξύ άλλων και σε δεξιότητες ΤΠΕ, βοήθεια για επανατοποθέτηση στην αγορά εργασίας και προώθηση της επιχειρηματικότητας ή ενίσχυση για αυτοαπασχόληση·

β) ειδικές μισθολογικές προσαυξήσεις για μικρό χρονικό διάστημα, όπως επιδόματα αναζήτησης εργασίας, επιδόματα κινητικότητας, επιδόματα εισοδηματικής ενίσχυσης σε άτομα που συμμετέχουν σε δραστηριότητες κατάρτισης, καθώς και προσωρινά επιδόματα για εργαζομένους ηλικίας τουλάχιστον 50 ετών οι οποίοι δέχονται να επανέλθουν στην αγορά εργασίας με χαμηλότερες αποδοχές.

Άρθρο 4

Είδος χρηματοδοτικής συνεισφοράς

Η Επιτροπή χορηγεί χρηματοδοτική συνεισφορά σε εφάπαξ δόση, η οποία διατίθεται βάσει επιμερισμένης διαχείρισης μεταξύ των κρατών μελών και της Επιτροπής, σύμφωνα με το άρθρο 53 παράγραφος 1 στοιχείο β) και παράγραφοι 5 και 6 του κανονισμού (ΕΚ, Ευρατόμ) αριθ. 1605/2002.

Άρθρο 5

Αιτήσεις

1. Το κράτος μέλος υποβάλλει στην Επιτροπή αίτηση για συνεισφορά του ΕΤΠ εντός 10 εβδομάδων από την ημερομηνία κατά την οποία πληρούνται οι προϋποθέσεις του άρθρου 2 για την κινητοποίηση πόρων του ΕΤΠ.

2. Η αίτηση πρέπει να περιλαμβάνει τα ακόλουθα στοιχεία:

α) τεκμηριωμένη ανάλυση της σχέσης που συνδέει τις απολύσεις με τις μεγάλες διαρθρωτικές αλλαγές στη μορφή του παγκόσμιου εμπορίου, αποδείξεις για τον αριθμό των απολύσεων, καθώς και εξηγήσεις για τον απρόβλεπτο χαρακτήρα αυτών των απολύσεων·

β) την ταυτότητα των επιχειρήσεων που προβαίνουν σε απολύσεις (εθνικών ή πολυεθνικών), καθώς και τις κατηγορίες των εργαζομένων που πρόκειται να θιγούν·

γ) τον αναμενόμενο αντίκτυπο των απολύσεων όσον αφορά την απασχόληση σε τοπικό, περιφερειακό ή εθνικό επίπεδο·

δ) τις συγκεκριμένες ενέργειες που θα χρηματοδοτηθούν και ανάλυση του εκτιμώμενου κόστους, περιλαμβάνοντας και τη συμπληρωματικότητά τους με ενέργειες που χρηματοδοτούνται από τα διαρθρωτικά ταμεία·

ε) την ημερομηνία κατά την οποία το κράτος μέλος ξεκίνησε ή σκοπεύει να ξεκινήσει την παροχή εξατομικευμένων υπηρεσιών στους θιγόμενους εργαζομένους·

στ) τις ακολουθούμενες διαδικασίες για τη διαβούλευση με τους κοινωνικούς εταίρους·

ζ) την αρμόδια αρχή για τη διαχείριση και τον οικονομικό έλεγχο σύμφωνα με το άρθρο 18.

3. Έχοντας υπόψη τις ενέργειες που υλοποιούν το κράτος μέλος και οι σχετικές επιχειρήσεις βάσει της εθνικής νομοθεσίας ή των συλλογικών συμβάσεων, και δίνοντας ιδιαίτερη προσοχή στις ενέργειες που χρηματοδοτούνται από το Ευρωπαϊκό Κοινωνικό Ταμείο, εφεξής καλούμενο «το ΕΚΤ», στα στοιχεία που παρέχονται βάσει της παραγράφου 2 πρέπει να περιλαμβάνεται συνοπτική περιγραφή των ενεργειών που υλοποίησαν και των ενεργειών που σχεδιάζουν τόσο η εθνική αρχή όσο και οι σχετικές επιχειρήσεις, συνοδευόμενη από εκτίμηση του κόστους τους.

4. Το κράτος μέλος παρέχει επίσης στατιστικά και άλλα στοιχεία, στο καταλληλότερο γεωγραφικό επίπεδο, τα οποία είναι απαραίτητα στην Επιτροπή για να εκτιμήσει εάν πληρούνται τα κριτήρια παρέμβασης.

5. Βάσει των στοιχείων της παραγράφου 2, η Επιτροπή εκτιμά, σε συνεργασία με το κράτος μέλος, εάν πληρούνται οι προϋποθέσεις για τη χορήγηση χρηματοδοτικής συνεισφοράς δυνάμει του παρόντος κανονισμού.

6. Η Επιτροπή εξασφαλίζει την ισότιμη μεταχείριση των αιτήσεων που υποβάλλουν τα κράτη μέλη.

Άρθρο 6

Συμπληρωματικότητα, συμμόρφωση και συντονισμός

1. Η παρέμβαση του ΕΤΠ δεν αντικαθιστά ενέργειες που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων.

2. Η παρέμβαση του ΕΤΠ συμπληρώνει τις ενέργειες των κρατών μελών σε εθνικό, περιφερειακό και τοπικό επίπεδο.

3. Οι ενέργειες που λαμβάνουν χρηματοδοτική συνεισφορά από το ΕΤΠ είναι σύμφωνες προς τη συνθήκη και τις πράξεις που θεσπίζονται δυνάμει των διατάξεών της.

4. Η Επιτροπή και τα κράτη μέλη εξασφαλίζουν, σύμφωνα με τις αντίστοιχες αρμοδιότητές τους, τον συντονισμό της βοήθειας που προέρχεται από τα κοινοτικά ταμεία.

5. Το κράτος μέλος εξασφαλίζει ότι οι ειδικές ενέργειες που λαμβάνουν συνεισφορά από το ΕΤΠ δεν λαμβάνουν και βοήθεια από άλλα χρηματοδοτικά μέσα της Κοινότητας.

Άρθρο 7

Ισότητα μεταξύ γυναικών και ανδρών και καταπολέμηση των διακρίσεων

Η Επιτροπή και τα κράτη μέλη προωθούν την ισότητα μεταξύ ανδρών και γυναικών και εξασφαλίζουν ότι για την πρόσβαση στη στήριξη του ΕΤΠ αποφεύγεται κάθε διάκριση λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.

Άρθρο 8

Τεχνική βοήθεια με πρωτοβουλία της Επιτροπής

1. Με πρωτοβουλία της Επιτροπής, εντός του ορίου του 0,35% των χρηματοδοτικών πόρων που είναι διαθέσιμοι για το συγκεκριμένο έτος, το ΕΤΠ μπορεί να χρηματοδοτήσει δραστηριότητες παρακολούθησης, πληροφόρησης, διοικητικής και τεχνικής υποστήριξης, λογιστικού ελέγχου, επιθεώρησης και αξιολόγησης, οι οποίες είναι αναγκαίες για την εφαρμογή του παρόντος κανονισμού.

2. Τα καθήκοντα αυτά εκτελούνται σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, καθώς και σύμφωνα με τους κανόνες εφαρμογής του που ισχύουν για αυτή τη μορφή εκτέλεσης του προϋπολογισμού.

Άρθρο 9

Πληροφόρηση και δημοσιότητα

Το κράτος μέλος παρέχει πληροφορίες σχετικά με τις χρηματοδοτούμενες ενέργειες και τις δημοσιοποιεί. Οι πληροφορίες απευθύνονται στους απολυμένους εργαζόμενους και στο ευρύ κοινό. Το κράτος μέλος τονίζει τον ρόλο της Κοινότητας και εξασφαλίζει την ευδιάκριτη προβολή της συνεισφοράς του ΕΤΠ.

Άρθρο 10

Καθορισμός του ύψους της χρηματοδοτικής συνεισφοράς

1. Βάσει της εκτίμησης που πραγματοποιείται σύμφωνα με το άρθρο 5 παράγραφος 5 και ιδίως λαμβάνοντας υπόψη τον αριθμό των απολύσεων, τις προτεινόμενες ενέργειες και το εκτιμώμενο κόστος, η Επιτροπή αποφασίζει το ταχύτερο δυνατόν εάν πρέπει να παρασχεθεί χρηματοδοτική συνεισφορά και ποιο πρέπει να είναι το ύψος της, εντός των ορίων των διαθέσιμων πόρων.

Το ποσό δεν μπορεί να υπερβαίνει το 50% του συνόλου του εκτιμώμενου κόστους που αναφέρεται στο άρθρο 5 παράγραφος 2 στοιχείο δ).

2. Σε περίπτωση που, βάσει της εκτίμησης που πραγματοποιείται σύμφωνα με το άρθρο 5 παράγραφος 5, η Επιτροπή καταλήξει στο συμπέρασμα ότι πληρούνται οι προϋποθέσεις για χρηματοδοτική συνεισφορά βάσει του παρόντος κανονισμού, κινεί το ταχύτερο δυνατόν τη διαδικασία που περιγράφεται στο άρθρο 12.

3. Σε περίπτωση που, βάσει της εκτίμησης που πραγματοποιείται σύμφωνα με το άρθρο 5 παράγραφος 5, η Επιτροπή καταλήξει στο συμπέρασμα ότι δεν πληρούνται οι προϋποθέσεις για χρηματοδοτική συνεισφορά βάσει του παρόντος κανονισμού, ειδοποιεί το ταχύτερο δυνατόν το ενδιαφερόμενο κράτος μέλος.

Άρθρο 11

Επιλεξιμότητα των δαπανών

Οι δαπάνες είναι επιλέξιμες για συνεισφορά του ΕΤΠ από την ημερομηνία κατά την οποία το κράτος μέλος αρχίζει να παρέχει εξατομικευμένες υπηρεσίες στους θιγόμενους εργαζομένους μετά την ανακοίνωση ομαδικών απολύσεων.

Άρθρο 12

Διαδικασία του προϋπολογισμού

1. Εάν η Επιτροπή συμπεράνει ότι πρέπει να χορηγηθεί χρηματοδοτική συνεισφορά από το ΕΤΠ, υποβάλλει στην αρμόδια για τον προϋπολογισμό αρχή μια πρόταση για την έγκριση των πιστώσεων που αντιστοιχούν στο ποσό το οποίο καθορίζεται σύμφωνα με το άρθρο 10.

Η πρόταση σύμφωνα με την παράγραφο 1 περιλαμβάνει τα εξής:

α) την εκτίμηση που πραγματοποιείται σύμφωνα με το άρθρο 5 παράγραφος 5, μαζί με περίληψη των στοιχείων στα οποία βασίζεται η εκτίμηση αυτή·

β) στοιχεία που αποδεικνύουν ότι πληρούνται τα κριτήρια που προβλέπονται στο άρθρο 2·

γ) αιτιολόγηση των προτεινόμενων ποσών.

2. Η Επιτροπή υποβάλλει τις προτάσεις κατά ομάδες στην αρμόδια για τον προϋπολογισμό αρχή.

Την 1η Ιουλίου κάθε έτους, τουλάχιστον το ένα τέταρτο του μέγιστου ετήσιου ποσού του ΕΤΠ παραμένει διαθέσιμο για την κάλυψη αναγκών που θα προκύψουν έως το τέλος του έτους.

3. Μόλις διατεθούν οι πιστώσεις από την αρμόδια για τον προϋπολογισμό αρχή, η Επιτροπή εκδίδει την απόφαση για τη χορήγηση της χρηματοδοτικής συνεισφοράς.

Άρθρο 13

Καταβολή και χρήση της χρηματοδοτικής συνεισφοράς

1. Μετά την έκδοση της απόφασης σύμφωνα με το άρθρο 12 παράγραφος 3, η Επιτροπή καταβάλλει τη χρηματοδοτική συνεισφορά στο κράτος μέλος σε μία δόση.

2. Το κράτος μέλος χρησιμοποιεί τη χρηματοδοτική συνεισφορά, καθώς και τους τόκους που ενδεχομένως αποφέρει αυτή, εντός 18 μηνών από την ημερομηνία κατά την οποία οι δαπάνες καθίστανται επιλέξιμες σύμφωνα με το άρθρο 11.

Άρθρο 14

Χρήση του ευρώ

Στις αιτήσεις, στις αποφάσεις για τη χορήγηση χρηματοδοτικής συνεισφοράς και στις εκθέσεις βάσει του παρόντος κανονισμού, καθώς και σε κάθε άλλο σχετικό έγγραφο, όλα τα ποσά εκφράζονται σε ευρώ.

Άρθρο 15

Τελική έκθεση και κλείσιμο

1. Το αργότερο 6 μήνες μετά το τέλος της περιόδου που καθορίζεται στο άρθρο 13 παράγραφος 2, το κράτος μέλος υποβάλλει στην Επιτροπή έκθεση σχετικά με τη διάθεση της χρηματοδοτικής συνεισφοράς, στην οποία περιλαμβάνονται στοιχεία για το είδος των ενεργειών και τα κύρια αποτελέσματα, συνοδευόμενη από δήλωση που αιτιολογεί τις δαπάνες και επισημαίνει, κατά περίπτωση, τη συμπληρωματικότητα των ενεργειών με εκείνες που χρηματοδοτήθηκαν από το ΕΚΤ.

2. Το αργότερο 6 μήνες μετά την παραλαβή όλων των στοιχείων που απαιτούνται δυνάμει της παραγράφου 1, η Επιτροπή προβαίνει στο κλείσιμο της χρηματοδοτικής συνεισφοράς του ΕΤΠ.

Άρθρο 16

Ετήσια έκθεση

1. Για πρώτη φορά το 2008 και πριν από την 1η Ιουλίου κάθε έτους, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με τις δραστηριότητες που πραγματοποιήθηκαν στο πλαίσιο του παρόντος κανονισμού κατά το προηγούμενο έτος. Η έκθεση περιλαμβάνει ιδίως στοιχεία σχετικά με τις αιτήσεις που υποβλήθηκαν, τις αποφάσεις που εκδόθηκαν, τις ενέργειες που χρηματοδοτήθηκαν, καθώς και σχετικά με το κλείσιμο της χρηματοδοτικής συνεισφοράς.

2. Η έκθεση θα διαβιβάζεται στους κοινωνικούς εταίρους προς ενημέρωση.

Άρθρο 17

Αξιολόγηση

1. Η Επιτροπή πραγματοποιεί με δική της πρωτοβουλία και σε στενή συνεργασία με τα κράτη μέλη:

α) ενδιάμεση αξιολόγηση της αποτελεσματικότητας και της βιωσιμότητας των επιτευχθέντων αποτελεσμάτων·

β) εκ των υστέρων αξιολόγηση.

2. Τα πορίσματα της αξιολόγησης θα διαβιβάζονται στην αρμόδια για τον προϋπολογισμό αρχή και στους κοινωνικούς εταίρους προς ενημέρωση.

Άρθρο 18

Διαχείριση και οικονομικός έλεγχος

1. Με την επιφύλαξη της αρμοδιότητας της Επιτροπής για την εκτέλεση του γενικού προϋπολογισμού των Ευρωπαϊκών Κοινοτήτων, τα κράτη μέλη αναλαμβάνουν κατά πρώτο λόγο την ευθύνη για τη διαχείριση και τον οικονομικό έλεγχο των ενεργειών που στηρίζονται από το Ταμείο. Για τον σκοπό αυτό, λαμβάνουν τα εξής μέτρα:

α) εξακριβώνουν εάν έχουν δημιουργηθεί και εφαρμόζονται συστήματα διαχείρισης και ελέγχου κατά τρόπον ώστε να εξασφαλίζεται η αποτελεσματική και ορθή χρησιμοποίηση των κοινοτικών κονδυλίων, σύμφωνα με τις αρχές της χρηστής δημοσιονομικής διαχείρισης·

β) εξακριβώνουν εάν οι χρηματοδοτημένες ενέργειες υλοποιήθηκαν με τον κατάλληλο τρόπο·

γ) εξασφαλίζουν ότι οι καλυφθείσες δαπάνες βασίζονται σε επαληθεύσιμα δικαιολογητικά και είναι ορθές και κανονικές·

δ) προλαμβάνουν, εντοπίζουν και διορθώνουν παρατυπίες και ανακτούν αχρεωστήτως καταβληθέντα ποσά προσαυξημένα, κατά περίπτωση, με τόκους υπερημερίας. Ειδοποιούν σχετικά την Επιτροπή και την τηρούν ενήμερη για την πρόοδο των διοικητικών και έννομων διαδικασιών.

2. Τα κράτη μέλη προβαίνουν στις απαιτούμενες δημοσιονομικές διορθώσεις όταν βεβαιώνεται μια παρατυπία. Οι διορθώσεις του κράτους μέλους συνίστανται στην ακύρωση του συνόλου ή μέρους της κοινοτικής συνεισφοράς. Το κράτος μέλος ανακτά κάθε ποσό που απωλέσθηκε λόγω διαπιστωμένης παρατυπίας, το επιστρέφει στην Επιτροπή και, εφόσον το ποσό δεν επιστρέφεται εμπρόθεσμα από το συγκεκριμένο κράτος μέλος, οφείλονται τόκοι υπερημερίας.

Σε περίπτωση που δεν είναι δυνατή η ανάκτηση ποσών που καταβλήθηκαν αχρεωστήτως σε δικαιούχο, το κράτος μέλος είναι υπεύθυνο για την επιστροφή των απολεσθέντων ποσών στον γενικό προϋπολογισμό της Ευρωπαϊκής Ένωσης.

3. Η Επιτροπή, ως αρμόδια για την εκτέλεση του γενικού προϋπολογισμού των Ευρωπαϊκών Κοινοτήτων, προβαίνει σε κάθε αναγκαία ενέργεια για να επαληθεύσει εάν οι χρηματοδοτούμενες ενέργειες υλοποιούνται σύμφωνα με τις αρχές της χρηστής και αποδοτικής δημοσιονομικής διαχείρισης, σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου. Η Επιτροπή εξασφαλίζει ιδίως ότι τα κράτη μέλη διαθέτουν συστήματα διαχείρισης και ελέγχου που λειτουργούν εύρυθμα.

Για τον σκοπό αυτό, και με την επιφύλαξη των εξουσιών του Ελεγκτικού Συνεδρίου και των ελέγχων που διενεργούν τα κράτη μέλη σύμφωνα με τις εθνικές νομοθετικές, κανονιστικές και διοικητικές διατάξεις, μόνιμοι ή άλλοι υπάλληλοι της Επιτροπής μπορούν να διενεργούν επιτόπιους ελέγχους, ακόμη και δειγματοληπτικούς, επί των ενεργειών που χρηματοδοτούνται από το Ταμείο, με προειδοποίηση τουλάχιστον μίας εργάσιμης ημέρας. Η Επιτροπή ενημερώνει το οικείο κράτος μέλος, ώστε να της παράσχει κάθε αναγκαία βοήθεια. Στους ελέγχους αυτούς μπορούν να συμμετέχουν μόνιμοι ή άλλοι υπάλληλοι του οικείου κράτους μέλους.

4. Το κράτος μέλος εξασφαλίζει ότι όλα τα δικαιολογητικά για τις δαπάνες που πραγματοποιήθηκαν παραμένουν στη διάθεση της Επιτροπής και του Ελεγκτικού Συνεδρίου επί 3 έτη μετά το κλείσιμο της χρηματοδοτικής συνεισφοράς που εισπράχθηκε από το ΕΤΠ.

Άρθρο 19

Επιστροφή της χρηματοδοτικής συνεισφοράς

1. Σε περίπτωση που το ποσό του πραγματικού κόστους μιας ενέργειας είναι μικρότερο από το εκτιμώμενο ποσό που αναφέρεται σύμφωνα με το άρθρο 12, η Επιτροπή απαιτεί από το κράτος μέλος να επιστρέψει το αντίστοιχο ποσό της χρηματοδοτικής συνεισφοράς που έλαβε.

2. Σε περίπτωση που ένα κράτος μέλος δεν συμμορφωθεί με τις υποχρεώσεις που αναφέρονται στην απόφαση για χορήγηση της χρηματοδοτικής συνεισφοράς, η Επιτροπή προβαίνει στις αναγκαίες ενέργειες για να απαιτήσει από το κράτος μέλος να επιστρέψει το σύνολο ή μέρος της χρηματοδοτικής συνεισφοράς που έλαβε.

3. Πριν από την έκδοση απόφασης σύμφωνα με τις παραγράφους 1 ή 2, η Επιτροπή προβαίνει σε κατάλληλη εξέταση της περίπτωσης και, ειδικότερα, θέτει στο κράτος μέλος συγκεκριμένη προθεσμία, εντός της οποίας καλείται να υποβάλει τα σχόλιά του.

4. Εάν, μετά την ολοκλήρωση των αναγκαίων επαληθεύσεων, η Επιτροπή συμπεράνει ότι το κράτος μέλος δεν συμμορφώνεται με τις υποχρεώσεις του που απορρέουν από το άρθρο 18 παράγραφος 1, τότε, εφόσον δεν υπάρξει συμφωνία και το κράτος μέλος δεν κάνει τις σχετικές διορθώσεις εντός της προθεσμίας που όρισε η Επιτροπή, και λαμβάνοντας υπόψη τα τυχόν σχόλια του κράτους μέλους, αποφασίζει εντός 3 μηνών από τη λήξη της προαναφερόμενης προθεσμίας να κάνει τις απαιτούμενες δημοσιονομικές διορθώσεις, ακυρώνοντας το σύνολο ή μέρος της συνεισφοράς του Ταμείου για την υπό εξέταση ενέργεια. Κάθε ποσό που απωλέσθηκε λόγω διαπιστωμένης παρατυπίας επιστρέφεται και, εφόσον το ποσό δεν επιστρέφεται εμπρόθεσμα από το συγκεκριμένο κράτος μέλος, οφείλονται τόκοι υπερημερίας.

Άρθρο 20

Ρήτρα επανεξέτασης

Βάσει της πρώτης ετήσιας έκθεσης που προβλέπεται στο άρθρο 16, το Ευρωπαϊκό Κοινοβούλιο και το Συμβούλιο μπορούν να επανεξετάσουν τον παρόντα κανονισμό, κατόπιν πρότασης της Επιτροπής, ώστε να εξασφαλιστεί ότι το ΕΤΠ επιτυγχάνει τον στόχο της αλληλεγγύης και ότι οι διατάξεις του κανονισμού λαμβάνουν επαρκώς υπόψη τα οικονομικά, κοινωνικά και γεωγραφικά χαρακτηριστικά όλων των κρατών μελών.

Το Ευρωπαϊκό Κοινοβούλιο και το Συμβούλιο θα επανεξετάσουν σε κάθε περίπτωση τον παρόντα κανονισμό έως τις 31 Δεκεμβρίου 2013.

Άρθρο 21

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ

Πρόταση ΚΑΝΟΝΙΣΜΟΥ του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ)

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων / προϋπολογισμός βάσει δραστηριοτήτων)

Τομέας(-είς) πολιτικής και σχετική(-ές) δραστηριότητα(-ες):

Ανταγωνιστικότητα για την ανάπτυξη και την απασχόληση

3. ΚΟΝΔΥΛΙΑ ΠΡΟΫΠΟΛΟΓΙΣΜΟΥ

3.1. Κονδύλια προϋπολογισμού [επιχειρησιακά κονδύλια και συναφή κονδύλια τεχνικής και διοικητικής βοήθειας (πρώην κονδύλια B.A)] περιλαμβανομένων των ονομασιών τους:

Δύο κονδύλια στον τίτλο 1A[11]

Για τα κράτη μέλη: 04.0601

Για τη διοικητική διαχείριση: 04.0601

3.2. Διάρκεια της ενέργειας και της δημοσιονομικής επίπτωσης

Ακαθόριστη, με πιθανότητα να χρησιμοποιηθούν έως και 500 εκατομμύρια ευρώ ετησίως σε σημερινές τιμές, τα οποία θα διατίθενται ανάλογα με την περίπτωση από την αρμόδια για τον προϋπολογισμό αρχή με σκοπό την παροχή πρόσθετης στήριξης στους εργαζομένους που απολύονται λόγω μεγάλων διαρθρωτικών αλλαγών στη μορφή του παγκόσμιου εμπορίου κατόπιν πρότασης της Επιτροπής για διορθωτικό προϋπολογισμό.

Ένα ποσοστό έως και 0,35% κάθε χρηματοδοτικής συνεισφοράς που χορηγεί το ΕΤΠ μπορεί να χρησιμοποιηθεί για τεχνική βοήθεια βάσει του άρθρου 8.

3.3. Δημοσιονομικά χαρακτηριστικά (να προστεθούν γραμμές εάν είναι αναγκαίο)

Κονδύλιο | Είδος δαπάνης | Νέα | Συμμετοχή ΕΖΕΣ | Συνεισφορές αιτούντων κρατών | Τομέας δημοσιο-νομικών προοπτικών |

ΜΥΔ | ΜΔΠ | Ναι | Όχι | Όχι | 3 |

ΜΥΔ | ΔΠ | Όχι | Όχι | Όχι | 3 |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων αναλήψεων υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (3 δεκαδικά ψηφία)

Είδος δαπάνης | Τμήμα | Έτος ν | ν + 1 | ν + 2 | ν + 3 | ν + 4 | ν + 5 και επόμενα | Σύνολο |

Επιχειρησιακές δαπάνες |

Πιστώσεις αναλήψεων υποχρεώσεων (ΠΑΥ) | 8.1 | α | π.υ. | π.υ. | π.υ. | π.υ. | π.υ. | π.υ. | π.υ. |

Πιστώσεις πληρωμών (ΠΠ) | β | π.υ. | π.υ. | π.υ. | π.υ. | π.υ. | π.υ. | π.υ. |

Διοικητικές δαπάνες περιλαμβανόμενες στο ποσό αναφοράς |

Τεχνική και διοικητική βοήθεια (ΜΔΠ) | 8.2.4 | γ | π.υ. | π.υ. | π.υ. | π.υ. | π.υ. | π.υ. | π.υ. |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις αναλήψεων υποχρεώσεων | α+γ | π.υ. | π.υ. | π.υ. | π.υ. | π.υ. | π.υ. | π.υ. |

Πιστώσεις πληρωμών | β+γ | π.υ. | π.υ. | π.υ. | π.υ. | π.υ. | π.υ. | π.υ. |

Διοικητικές δαπάνες μη περιλαμβανόμενες στο ποσό αναφοράς[12] |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 0,864 | 0,864 | 0,864 | 0,864 | 0,864 | 0,864 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | ε |

Συνολικές ενδεικτικές δαπάνες της ενέργειας

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | π.υ. | π.υ. | π.υ. | π.υ. | π.υ. | π.υ. | π.υ. |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | π.υ. | π.υ. | π.υ. | π.υ. | π.υ. | π.υ. | π.υ. |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (διευκρινίστε ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές εάν προβλέπεται ότι θα συμμετάσχουν στη συγχρηματοδότηση περισσότεροι οργανισμοί):

εκατ. ευρώ (3 δεκαδικά ψηφία)

Συγχρηματοδοτών οργανισμός | Έτος ν | ν + 1 | ν + 2 | ν + 3 | ν + 4 | ν + 5 και επόμενα | Σύνολο |

…………………… | στ |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με τον δημοσιονομικό προγραμματισμό

X Η πρόταση είναι συμβατή με τον ισχύοντα δημοσιονομικό προγραμματισμό.

X Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

X Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομική επίπτωση στα έσοδα

X Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

ΣΗΜ.: Όλες οι διευκρινίσεις και παρατηρήσεις σχετικά με τη μέθοδο υπολογισμού της επίπτωσης στα έσοδα πρέπει να περιλαμβάνονται σε χωριστό παράρτημα.

εκατ. ευρώ (με 1 δεκαδικό ψηφίο)

Πριν από την ενέργεια [Έτοςν-1] | Κατάσταση μετά την ενέργεια |

Σύνολο ανθρώπινων πόρων | 8 | 8 | 8 | 8 | 8 | 8 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

Οι διευκρινίσεις σχετικά με το πλαίσιο της πρότασης πρέπει να δίνονται στην αιτιολογική έκθεση. Το παρόν τμήμα του νομοθετικού δημοσιονομικού δελτίου πρέπει να περιλαμβάνει τις ακόλουθες συμπληρωματικές πληροφορίες:

5.1. Ανάγκη υλοποίησης βραχυπρόθεσμα ή μακροπρόθεσμα

Βλ. αιτιολογική έκθεση

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα χρηματοδοτικά μέσα και πιθανή συνέργεια

Βλ. αιτιολογική έκθεση

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

5.4. Μέθοδος υλοποίησης (ενδεικτική)

Να αναφέρετε κατωτέρω τη μέθοδο ή τις μεθόδους που επιλέχθηκε(-αν) για την υλοποίηση της ενέργειας.

Επιμερισμένη διαχείριση με τα κράτη μέλη, απόφαση για χρηματοδοτική συνεισφορά

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

Η παρακολούθηση και η αξιολόγηση είναι περιορισμένες ώστε να αποτυπώνουν τον χαρακτήρα του μέσου, αλλά και προκειμένου να μην επιβαρυνθούν άσκοπα οι εθνικές διοικήσεις. Ωστόσο, για επιλεγμένες περιπτώσεις προβλέπονται επισκέψεις παρακολούθησης περί τα μέσα του χρονικού διαστήματος κατά το οποίο θα διατίθενται οι πόροι της χρηματοδοτικής συνεισφοράς.

7. Μετρα για την καταπολεμηση της απατησ

Προτείνεται η εφαρμογή μέτρων επίβλεψης και ελέγχου από το κράτος μέλος βάσει ανάλυσης κινδύνου. Το κράτος μέλος υποβάλλει στην Επιτροπή έκθεση σχετικά με τη χρηματοδοτική εκτέλεση κάθε χρηματοδοτικής συνεισφοράς, συνοδευόμενη από δήλωση που αιτιολογεί τις δαπάνες και αναφέρει κάθε άλλη πηγή χρηματοδότησης που έλαβε για τις σχετικές ενέργειες. Η πρόταση προβλέπει τη δυνατότητα ελέγχων από κοινοτικά όργανα σύμφωνα με τον δημοσιονομικό κανονισμό.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις αναλήψεων υποχρεώσεων σε εκατ. ευρώ (3 δεκαδικά ψηφία)

Οι ανθρώπινοι πόροι θα ζητηθούν στο πλαίσιο της απόφασης για την ΕΣΠ ή με εσωτερική αναδιάταξη.

8.2.2. Περιγραφή των καθηκόντων που απορρέουν από την ενέργεια

Αξιολόγηση αιτήσεων, προετοιμασία αποφάσεων για χρηματοδοτική συνεισφορά, παρακολούθηση και κλείσιμο της βοήθειας

8.2.3. Πηγές ανθρώπινων πόρων (βάσει κανονισμού υπηρεσιακής κατάστασης)

Έχουν διατεθεί 5 θέσεις για τη διαχείριση του προγράμματος, οι οποίες υπάγονται στον κανονισμό υπηρεσιακής κατάστασης

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Κονδύλιο (αριθμός και ονομασία) 04.0601 | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα | ΣΥΝΟΛΟ |

Άλλη τεχνική ή διοικητική βοήθεια | π.υ. | π.υ. | π.υ. | π.υ. | π.υ. | π.υ. | π.υ. |

- Εσωτερική (intra muros) |

- Εξωτερική (extra muros) |

Σύνολο τεχνικής και διοικητικής βοήθειας | π.υ. | π.υ. | π.υ. | π.υ. | π.υ. | π.υ. | π.υ. |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα |

Μόνιμοι και έκτακτοι υπάλληλοι (XX 01 01) | 0,864 | 0,864 | 0,864 | 0,864 | 0,864 | 0,864 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END (ΑΕΕ), συμβασιούχοι υπάλληλοι κ.λπ.) (να αναφερθεί το κονδύλιο) |

Συνολικές δαπάνες για ανθρώπινους πόρους και συναφείς δαπάνες (που ΔΕΝ περιλαμβάνονται στο ποσό αναφοράς) | 0,864 | 0,864 | 0,864 | 0,864 | 0,864 | 0,864 |

Υπολογισμός – Μόνιμοι και έκτακτοι υπάλληλοι Να γίνει παραπομπή στο σημείο 8.2.1, εφόσον ισχύει

8 θέσεις υπαγόμενες στον κανονισμό υπηρεσιακής κατάστασης προς 108.000 ευρώ ετησίως

Υπολογισμός – Προσωπικό που χρηματοδοτείται από το άρθρο XX 01 02

Να γίνει παραπομπή στο σημείο 8.2.1, εφόσον ισχύει

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές |

XX 01 02 11 04 – Μελέτες και παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί το κονδύλιο) |

Σύνολο διοικητικών δαπανών, εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) |

Υπολογισμός – Άλλες διοικητικές δαπάνες που δεν περιλαμβάνονται στο ποσό αναφοράς

[1] Ανακοίνωση της Επιτροπής με τίτλο «Ευρωπαϊκές αξίες και παγκοσμιοποίηση» - COM(2005) 525, 20.10.2005.

[2] Επιστολή της 20ής Οκτωβρίου 2005 στους Προέδρους του Συμβουλίου της ΕΕ και του Ευρωπαϊκού Κοινοβουλίου.

[3] ΕΕ L 48 της 22.2.1975, σ. 29.

[4] Ανακοίνωση της Επιτροπής σχετικά με τις αναδιαρθρώσεις και την απασχόληση - COM(2005) 120, 31.3.2005.

[5] xxx.

[6] ΕΕ C της , σ. .

[7] ΕΕ C της , σ. .

[8] ΕΕ C της , σ. .

[9] ΕΕ L 48 της 22.2.1975, σ. 29.

[10] ΕΕ L 248 της 16.9.2002, σ. 1.

[11] Το μέγιστο ποσό των δαπανών του Ταμείου ανέρχεται στα 500 εκατομμύρια ευρώ ετησίως σε σημερινές τιμές. Σύμφωνα με τα συμπεράσματα του Ευρωπαϊκού Συμβουλίου του Δεκεμβρίου 2005 και βάσει της διοργανικής συμφωνίας για τη δημοσιονομική πειθαρχία και τη βελτίωση της διαδικασίας του προϋπολογισμού που πρέπει να συνάψουν το Ευρωπαϊκό Κοινοβούλιο, το Συμβούλιο και η Επιτροπή, δεν πρόκειται να γίνει ειδική δημοσιονομική πρόβλεψη για το Ταμείο στο πολυετές δημοσιονομικό πλαίσιο. Με βάση τις ανωτέρω κατευθυντήριες γραμμές, η Επιτροπή προτείνει τον καθορισμό του επιπέδου της υποαπορρόφησης σχετικά με τη χρηματοδότηση του ΕΤΠ για κάθε συγκεκριμένο έτος (έτος ν ) με τον ακόλουθο τρόπο:

- πρώτον, το διαθέσιμο περιθώριο κάτω από το συνολικό ανώτατο όριο για τις πιστώσεις αναλήψεων υποχρεώσεων του προηγούμενου έτους, δηλ. η διαφορά μεταξύ των συνολικών πιστώσεων αναλήψεων υποχρεώσεων στο πολυετές δημοσιονομικό πλαίσιο και των συνολικών πιστώσεων αναλήψεων υποχρεώσεων που εγγράφηκαν στον προϋπολογισμό του έτους ν – 1 ·

- δεύτερον, εάν το προηγούμενο ποσό δεν είναι επαρκές, οι ακυρωθείσες πιστώσεις αναλήψεων υποχρεώσεων των προηγούμενων 2 ετών.

Οι πιστώσεις θα κινητοποιούνται μέσω διορθωτικού προϋπολογισμού, εάν και όταν χρειαστεί, με αναφορά στο ποσό που καθορίζεται βάσει των ανωτέρω. Για να βελτιώσει τη διαδικασία λήψης αποφάσεων, η Επιτροπή θα υποβάλει προτάσεις κατά «ομάδες», εφόσον χρειαστεί, κατά τη διάρκεια του οικονομικού έτους.

[12] Δαπάνες κεφαλαίου xx 01 εκτός των δαπανών των άρθρων xx 01 04 ή xx 01 05.